CELEX: 62011CN0536
Language: fi
Date: 2011-10-20 00:00:00
Title: Asia C-536/11: Ennakkoratkaisupyyntö, jonka Oberlandesgericht Wien (Itävalta) on esittänyt 20.10.2011 — Bundeswettbewerbsbehörde v. Donau Chemie AG ym.

14.1.2012   
            
            
               FI
            
            
               Euroopan unionin virallinen lehti
            
            
               C 13/5
            
         Ennakkoratkaisupyyntö, jonka Oberlandesgericht Wien (Itävalta) on esittänyt 20.10.2011 — Bundeswettbewerbsbehörde v. Donau Chemie AG ym.
   (Asia C-536/11)
   2012/C 13/11
   Oikeudenkäyntikieli: saksa
   
      Ennakkoratkaisua pyytänyt tuomioistuin
   
   Oberlandesgericht Wien
   
      Pääasian asianosaiset
   
   
      Kantaja: Bundeswettbewerbsbehörde
   
      Vastaajat: Donau Chemie AG, Donauchem GmbH, DC Druck-Chemie Süd GmbH & Co KG, Brenntag Austria Holding GmbH, Brenntag CEE GmbH, Ashland-Südchemie-Kernfest GmbH ja Ashland Südchemie Hantos GmbH
   
      Muut osapuolet: Bundeskartellanwalt ja Verband Druck & Medientechnik
   
      Ennakkoratkaisukysymykset
   
   
               1)
            
            
               Onko unionin oikeus, kun otetaan huomioon etenkin unionin tuomioistuimen asiassa C-360/09, Pfleiderer, 14.6.2011 antama tuomio, esteenä sellaiselle kansalliselle kilpailuoikeutta koskevalle säännökselle, jossa säädetään, että menettelyn ulkopuolisten kolmansien osapuolten oikeus tutustua kilpailutuomioistuimen asiakirjoihin kartelliin osallistuneita yrityksiä vastaan nostettavan vahingonkorvauskanteen valmistelemiseksi edellyttää poikkeuksetta kaikkien asianosaisten suostumusta (myös) sellaisissa menettelyissä, joissa sovelletaan SEUT 101 tai SEUT 102 artiklaa, luettuna yhdessä asetuksen 1/2003/EY (1) kanssa, ja jossa kansalliselle tuomioistuimelle ei anneta mahdollisuutta punnita tapauskohtaisesti unionin oikeudella suojeltuja etuja niiden edellytysten määrittämiseksi, joiden nojalla tutustumisoikeus myönnetään tai evätään?
            
         Jos ensimmäiseen kysymykseen vastataan kieltävästi:
   
               2)
            
            
               Onko unionin oikeus esteenä tällaiselle kansalliselle säännökselle, jos sitä tosin sovelletaan yhtä lailla täysin kansalliseen kilpailuoikeudelliseen menettelyyn eikä se sisällä leniency-hakijoiden toimittamia asiakirjoja koskevia erityissääntöjä mutta vastaavat kansalliset säännökset, joita sovelletaan muissa menettelyissä, etenkin riita-asioita koskevassa siviiliprosessissa ja siviiliasioiden hakemuslainkäytössä sekä rikosprosessissa, mahdollistavat tutustumisen tuomioistuimen asiakirjoihin myös ilman asianosaisten suostumusta sillä edellytyksellä, että menettelyn ulkopuolinen kolmas osapuoli voi esittää todennäköisiä syitä sille, että sillä on asiakirjoihin tutustumista koskeva oikeudellinen etu, eikä se ole tapauskohtaisesti punnittujen asiakirjoihin tutustumista koskevien, muiden toimijoiden tärkeämpien etujen tai tärkeämpien yleisten etujen vastaista?
            
         
      (1)  Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16.12.2002 annettu neuvoston asetus (EY) N:o 1/2003, EUVL L 1, s. 1.